ཉིན་ཞིག་ཁྱིམ་ཚང་ཕྱུག་པོ་དེས་བུ་ཞིག་བཙས་པའི་བཙས་སྟོན་རྒྱ་ཆེན་བཤམས་པའི་སྟོན་སྐལ་ལ་ཁོ་མོར་ཡང་ལུག་ཤ་རློན་པ་ཉུང་ངུ་ཞིག་བྱིན།ཁོ་མོ་དགའ་དྲགས་ཕྱིར་ཁྱིམ་དུ་ལོག་རྗེས་རང་གི་བུ་ལ་ཤ་ཚོད་ཀྱི་ཁ་ཞིམ་ལས་ནས་ཐབ་ཀའི་ཐལ་འོག་ཏུ་བསྲེགས།མ་བུ་གཉིས་ཀ་དགའ་བཞིན་གོ་ཁ་ནས་ཚོད་མ་ནམ་འཚོས་ལ་རེ་སྒུག་བྱེད་ཀྱིན་བསྡད་པ་དང་ཤ་ཚོད་འཚོས་པའི་དྲི་ཞིམ་འཐུལ་བ་དང་མཉམ་དུ་བུ་ཆུང་གིས་སེམས་ཀྱི་དགའ་བ་གནོན་མ་ཐུབ་པར་ཐལ་འོག་ལ་མེ་དཀྲུག་གིས་དཀྲུག་གིན་ཡང་དང་ཡང་དུ་ཨ་མ་ཨ་མ།ནང་གི་འདི་ངར་ཨང་ཞེས་བཤད།སྐབས་དེར།སྟག་ཅིག་གིས་སྒོ་ཁ་ན་ཁྱིམ་དུ་བལྟས་འདུག་པ་ཨ་མས་མཐོང་ནས་རང་དབང་མེད་པར་འོ་ཡ།ཨ་མའི་གཅེས་ཕྲུག་ལོ་ལོ།ནང་གི་འདི་ངར་མོད་ཀྱང༌།སྒོ་ཁའི་གན་ཡང་ངར་གི་རེ་ཞེས་ལན་བཏབ།བུ་ཆུང་གིས་ཨ་མས་རང་ཉིད་རྒྱུན་དུ་ཞོན་པའི་རང་ཚང་གི་གཡག་ཐོང་གཅིག་པུ་དེ་ལ་ཟེར་བ་རེད་སྙམ་ནས་རྒྱུག་ཐེངས་གཅིག་གིས་སྟག་རྒྱབ་ལ་ཞོན།སྟག་གིས་ཅི་བསམ་འདི་བསམ་མེད་པར་རང་གི་རྒྱབ་ལ་མཆོངས་མཁན་དེ་དབུལ་བོའི་བུས་བཤད་པའི་ནང་གི་ངར་བ་དེ་ཡིན་ལ།རང་ཉིད་འདུལ་བར་འོངས་པ་རེད་སྙམ་ནས་ཅི་ཡིན་འདི་ཡིན་མ་ཤེས་པར་སྐྲག་མ་དངངས་ཀྱིས་ཕྱིར་མཆོངས་ནས་བྲོས།བུ་ཆུང་གིས་སྟག་ཅིག་ཡིན་པ་ཤེས་རྗེས་ཤིན་ཏུ་སྐྲག་ནས་ཀི་འདེབས་ཀྱིན་རང་དབང་མེད་པར་ས་ལ་ལག་ཉོབ་བྱས།ལག་ཉོབ་བྱས་ནས་ལག་ཏུ་སྦྲུལ་ཞིག་འོངས།འཇིགས་དྲགས་ལག་ཏུ་ཅི་ཞིག་འོངས་པའང་མ་ཚོར་བར་རང་དབང་མེད་པར་སྦྲུལ་དེ་ལག་ཏུ་དམ་པོར་བཅིངས།སྟག་གིས་རང་གི་རྒྱབ་ཀྱི་ངར་བ་དེས་སྦྲུལ་གྱི་ལྕག་ཅིག་བཟུང་བ་མཐོང་ནས་དཔའ་སྦྲུལ་ཐོགས་ཤིག་ལ་འགྲན་ཡ་ཡོད་མི་སྲིད་སྙམ་བཞིན་སྲོག་བསྡོས་ནས་བྲོས་བྲོས་མཐར་གློ་བ་གས་ནས་ཤིའོ།།